Alex Ahrendtsen (DF), 2023-11-14:
Tak for det.
Der er sagt mange kloge ord i dag, og det skyldes jo også, at det er en glimrende redegørelse, som udenrigsministeren har sendt til Folketinget, og som vi i Dansk Folkeparti også gerne vil takke for.
Jeg skal ikke gentage mange af de gode pointer, der allerede er blevet fremført i salen i dag, men bare dykke ned i nogle ganske få punkter.
Jeg vil lige læse to-tre sætninger fra redegørelsen op, som jeg synes er særlig interessante: » ... Ruslands militære styrker i Arktis er i høj grad intakte.
Samlet set gør situationen Rusland til en mere uforudsigelig aktør – også i Arktis ...
Rusland har de seneste år udbygget sine militære kapaciteter i Arktis.«
Der bliver ikke lavspænding i de kommende år; der bliver højspænding, og det skyldes ikke Danmark, kongeriget eller NATO, men udelukkende Rusland.
Det betyder så også, at vi skal tage vores forholdsregler, og det er Danmark allerede i gang med.
På vegne af kongeriget er vi jo i gang med at modernisere og opgradere vores forsvar, så vi er i stand til at forsvare kongeriget.
Indtil nu er det et ansvar, som Danmark har stået helt alene med.
Værnepligten gælder kun for danskere; den gælder ikke for færinger eller grønlændere.
Dansk Folkeparti har foreslået, at grønlændere og færinger fremover også bør aftjene værnepligt.
Det mener vi af to grunde.
Den første grund er rent principiel.
Grønlændere og færinger vil naturligt nok sidde med ved bordet, og det kan jeg godt forstå, især når det drejer sig om ting, der vedrører Grønland og Færøerne, men når man vil sidde med ved bordet, bør man selvfølgelig også bidrage, og en af de måder, man kan bidrage på, er, ved at færinger og grønlændere aftjener værnepligt.
Den anden grund er selvfølgelig mere saglig og mindre politisk, og det handler om, at færinger har et fantastisk kendskab til havene omkring Færøerne, og det har de i en grad, som danskere meget svært kan opnå, i og med at færingerne jo er vokset op med havet.
De kender området som deres egen bukselomme.
Det samme gælder for grønlændere i deres lokalområde.
De er vant til naturforholdene og til vejrforholdene, og de vil med deres baggrund være fantastiske at have i forsvaret efter en aftjent værnepligt.
Og vi må ikke glemme, at grønlændere var afgørende under anden verdenskrig, da de indsamlede informationer om de nazistiske landsætninger i det arktiske område.
Så der er altså også saglige grunde til, at færinger og grønlændere bør aftjene værnepligt, og det vil vi tage op i det kommende delforlig i forsvarsforhandlingerne.
Vi synes, det er rimeligt, og jeg håber selvfølgelig, at de grønlandske folketingsmedlemmer også vil være med til at bringe den del ind, så man ikke bare står på hjørnet af grunden og kigger på, at huset bliver opført, mens man ikke selv bidrager, og når huset så er færdigt, kommer man hen og beklager sig over indretningen.
Jeg håber selvfølgelig, at vi som et samlet kongerige kan bidrage med det, vi nu engang kan bidrage med, og der er færinger og grønlænderes særlige indsigt i lokale forhold altså afgørende for, at vi fremover også kan forsvare Arktis som det højspændingsområde, som det jo desværre ser ud til at det bliver.
Tak for ordet.